## Barrachina assenyala que “invertir en la modernització de regadius és apostar per una gestió hídrica eficient i per la consolidació de la nostra agricultura”

*** El conseller d’Agricultura visita les obres de modernització del sector 4 de la séquia Reial del Xúquer, que, juntament amb les dels sectors 17 i 35, que començaran en breu, suposen una inversió de 13,5 milions d’euros
* La Conselleria està invertint enguany en gestió hídrica 99 milions d’euros, 38 dels quals van destinats a la modernització de regadius**

El conseller d’Agricultura, Aigua, Ramaderia i Pesca, Miguel Barrachina, ha afirmat que “invertir en la modernització de regadius és apostar per una gestió hídrica eficient i per la consolidació de la nostra agricultura com a pilar fonamental en l’economia i la creació de llocs de treball en la Comunitat Valenciana”.

A més, ha subratllat que “el millor tallafoc és mantindre viva l’agricultura, i, per a això, l’aigua és imprescindible”. En este sentit, ha denunciat que “el Govern central retalla l’aigua de manera injustificada i sense criteris tècnics, fet que posa en risc el nostre territori i la supervivència del camp”.

Enfront d’esta situació, ha destacat que “el Consell defén cada gota que necessita la nostra terra, apostant fermament per la modernització dels regadius com a via per a garantir el futur del sector i del medi rural”.

Així s’ha manifestat després de visitar les obres que el seu departament està duent a terme per a la modernització del sector 4 de la séquia Reial del Xúquer, que, amb una inversió de 4,1 milions d’euros, permetran un estalvi d’aigua estimat en 775.000 m³/any, cosa que beneficiarà 506 regants.

“Amb la inversió en este nou sector, les obres que ja es van fer en el sector 17 i les que començarem enguany en el 35, estem executant obres de manera directa per valor de 13,5 milions d’euros en la séquia Reial del Xúquer”, ha assenyalat.

Estes actuacions se sumen als 12,6 milions d’euros destinats per la Generalitat a la séquia Reial del Xúquer per a modernitzar infraestructures en 8 sectors de regadiu, amb les quals s’obtindran 6,67 hectòmetres cúbics d’estalvi d’aigua que es podran derivar a l’Albufera. La modernització d’estos sectors s’estén sobre 2.195 hectàrees de reg, amb benefici per a 5.844 agricultors.

Miguel Barrachina ha afirmat que “este Consell té clar que la nostra agricultura és exemple de modernització i no volem que ningú, per motius estrictament polítics, ens lleve l’aigua que necessitem. No permetrem que el Govern d’Espanya jugue amb els interessos de l’agricultura de la Comunitat Valenciana”.

“Els nostres regants i agricultors són exemple d’ús eficient de l’aigua. Ací no es malgasta ni una gota, perquè reutilitzem tota l’aigua possible, i, per esta raó, exigim al Govern l’aigua i les inversions que ens corresponen”.

Barrachina ha insistit que “sense aigua no tenim agricultura, i, si deixem que els nostres camps se sequen, perdem valor mediambiental i el major embornal de CO₂”.

El conseller ha recordat, a més, que “el seu departament està invertint enguany en gestió hídrica 99 milions d’euros, 38 dels quals van destinats a la modernització de regadius”.

Fecha: 21/08/2025